
7374 Røros
Iverksettelse av fellingstillatelse på bjørn i Røros kommune, Sør-Trøndelag 

Vi viser til muntlig søknad av 18.08.2002 om fellingstillatelse på bjørn fra Røros kommune. 

Bakgrunn

Rovviltkontakter i det aktuelle området har den 18.08.2002 muntlig rapportert følgende skadeomfang: 5 døde sau i Hådalen i Røros kommune i uke 32/33 og 4 i slutten av uke 33. Totalt er det påvist 9 sau som er dokumentert drept/skadet av bjørn i området. 

De aktuelle beiteområdene ligger utenfor kjerneområdet for bjørn. 

Generelt

Ifølge forskrift til viltloven om forvaltning av bjørn, jerv, ulv og gaupe, fastsatt ved kgl res. Av 30. juni 2000 er det Direktoratet for naturforvaltning som kan gi fellingstillatelse på bjørn og fastsette nærmere vilkår for eventuell fellingstillatelse. I brev av 31.05.2002 fra Direktoratet for naturforvaltning er fylkesmennene i Sør-Norge gitt myndighet til å iverksette felling på inntil 2 bjørner i 2002. 

I brevet fra direktoratet presiseres det at innenfor kjerneområdet for bjørn er kravet til skade vesentlig høyere enn utenfor kjerneområdet før det innvilges fellingstillatelse. 

Fylkesmannens vurdering

Det er påvist at bjørn har forårsaket skader på sau i Røros kommune. Skadeområdet ligger utenfor kjerneområdet for bjørn. Ut fra skadedokumentasjonen som er utført har vi muntlig fått rapport om 9 sau som er dokumentert tatt av bjørn. Faren for fortsatte skader i området er tilstede da fersk bjørneskit er funnet i området. Fylkesmannen har vurdert muligheten for andre forebyggende tiltak, men finner ikke disse tilstrekkelige ut fra praktiske og økonomiske forhold.

Etter en totalvurdering av skadebildet, avstand til kjerneområdet for bjørn, samt at det generelt bør være en lavere terskel for å utløse fellingstillatelse utenfor kjerneområdet, finner Fylkesmannen i Sør-Trøndelag det riktig å gi tillatelse til felling av 1 bjørn innenfor et definert område i Røros kommune. 

Følgende betingelser er knyttet til fellingstillatelsen:

1. Fellingstillatelsen gjelder fra 19.08.2002. kl.20.00 til og med mandag 26.08.2002. Fellingstillatelsen gjelder for følgende geografiske område: øst for vei inn Grådalen til fylkesgrensa, fylkesgrensa følges østover til Femunden, med østgrense langs innløpet til Femunden og nordgrense langs Håsjøen. Fellingsforsøket vil bli vurdert utvidet etter nærmere avklaringer og diskusjoner med kommunene. Dette gjelder også fortløpende endringer av fellingsområdet.

2. Binner med unger som opptrer sammen er unntatt fra tillatelsen. De tiltak som er mulige for å unngå at binne felles, skal være iverksatt.

3. Radiomerkede bjørner er unntatt fra fellingstillatelsen. 

4. Det er kun jegere som er oppnevnt av kommunene som kan delta i fellingsforsøket. Det forutsettes at kommunene sørger for at samtlige involverte i fellingsforsøket får en kopi av dette brevet, samt direktoratet sitt brev av 31.05.2002 før fellingsforsøket settes i gang. 

5. Ved felling av bjørn skal det nyttes våpen og ammunisjon godkjent for storviltjakt.

6. Fellingslaget skal melde tilbake til fylkesmannen jevnlig om gjennomføringen av fellingsforsøket. Felling av bjørn skal omgående meldes til kommunen, fylkesmannen og Direktoratet for naturforvaltning. Meldingen skal inneholde opplysninger om tid og sted for fellingen. Fellingsstedet skal kunne påvises dersom fylkesmannen krever dette.

7. Bjørn som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt bjørn uten nærmere samtykke fra Direktoratet for naturforvaltning. Felte dyr skal så raskt som mulig bringes til Norsk institutt for naturforskning, Tungasletta 2, 7485 Trondheim. 

8. Den/de som sårer bjørn under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Generelt for ettersøk av bjørn gjelder bestemmelsen i forvaltningsforskriften § 6.

9. Med hjemmel i viltlovens § 52, siste ledd, gir Direktoratet for naturforvaltning tillatelse til bruk av løs hund under forsøk på felling dersom dette anses som aktuelt. Tillatelser etter bufeloven og/eller reindriftsloven må innhentes av jegerkorpset.

Fellingstillatelsen er gitt med hjemmel i Viltlovens § 12 og forskrift om forvaltning av bjørn, jerv, ulv og gaupe, fastsatt ved kgl. res. av 30.juni 2000 (vedlagt). Vedtaket kan innen 3 uker påklages til Direktoratet for naturforvaltning. Eventuell klage sendes via fylkesmannen.

Med hilsen

Kari Kveseth    e.f.
Beate Sundgård

seksjonssjef
konsulent

Vedlegg:
Kart over jaktområdet

